প্রখ্যাত বিজ্ঞান ভিত্তিক ম্যাগাজিন সায়েন্স নিউজের ৪০ বছরের নীচের সেরা ১০ তরুণ গবেষকের তালিকায় জায়গা করে নিয়েছেন বাঙালি তরুণ এহসান হক। এর আগে গত বছর যুক্তরাষ্ট্রের বিশ্বখ্যাত কারিগরি বিশ্ববিদ্যালয় ম্যাসাচুসেটস ইনস্টিটিউট অব টেকনোলজির (এমআইটি) জার্নাল টেকনোলজি রিভিউ ঘোষিত ৩৫ বছরের কম বয়সী সেরা ৩৫ জন উদ্ভাবকের সম্মাননায় ভূষিত হয়েছিলেন তিনি।‘টিআর ৩৫’ নামের সে তালিকায় স্থান পাওয়া এ তরুন সম্প্রতি চলতি বছরের জন্য মধ্য ক্যারিয়ারে থাকা ৪০ বছরের নীচে কাজ করা সফল ১০ তরুণ গবেষকের তালিকায়ও জায়গা করে নিয়েছেন। গত দুই বছরের ধারাবাহিকতায় এ বছর তৃতীয়বারের মতো এ ধরনের তালিকা প্রকাশ করে ম্যাগাজিনটি। ‘এসএন ১০’ নামের এ তালিকায় মূলত সেই সব তরুণ গবেষকদের নাম যুক্ত করা হয়েছে, যারা ইতিমধ্যে গবেষণা ও নতুন উদ্ভাবনে নিজেদের সফলতা দেখাতে পেরেছেন এবং ভবিষ্যৎতের দারুন সব গবেষণাভিত্তিক উদ্ভাবনে নেতৃত্ব দিতে পারেন। এ তালিকা তৈরির ক্ষেত্রে যুক্ত ছিলেন নোবেল বিজয়ী বিজ্ঞানী এবং ন্যাশনাল একাডেমি অব সায়েন্সের নির্বাচিত সদস্যরা।